विलायत पोर्टलः इराक़ की सेना ने आईएस के कंट्रोल से मूसिल सिटी को स्वतंत्र कराने के अपने अभियान को जारी रखते हुए मूसिल की कई सरकारी इमारतों और सरकारी संस्थाओं को आतंकियों के नियंत्रण से स्वतंत्र करा लिया है। इराक़ की आतंकवाद निरोधक सेना के प्रवक्ता सबाह नोमान ने इर्ना से बात करते हुए कहा कि देश की आतंकवाद निरोधक सेना शुक्रवार को कई सरकारी इमारतों, रासायनिक हथियारों के कई निर्माण केन्द्रों और मूसिल विश्वविद्यालय को आतंकियों के कंट्रोल से आज़ाद कराने में सफ़ल रही। उनका कहना था कि आतंकी गुट आईएस इन इमारतों को रासायनिक हथियार बनाने के लिए इस्तेमाल करते थे। सबाह नोमान ने कहा कि शुक्रवार को मूसिल सिटी की आज़ादी अभियान में मारे गए आतंकियों की सही संख्या अभी तक पता नहीं चल सकी है लेकिन आतंकवाद निरोधक बल के जवानों ने 400 से अधिक आतंकियों को मौत के घाट उतार दिया है। इसी मध्य मूसिल में इराक़ के एक कुर्द अधिकारी ग़यास सूरची ने इर्ना से बात करते हुए कहा कि शुक्रवार को आईएस को भारी नुक़सान पहुंचा है और इराक़ी सेना ने पूर्वी मूसिल के 90 प्रतिशत से अधिक क्षेत्रों को अपने नियंत्रण में ले लिया है। इसी मध्य इराक़ के आतंकवाद निरोधक बल ने मूसिल के अलहुर्रिया पुल, अस्सलाम, सदरिया और यारमजा मोहल्लों को आतंकियों के कंट्रोल से आज़ाद करा लिया है। ज्ञात रहे कि मूसिल सिटी की स्वतंत्रता का अभियान 17 अक्तूबर 2016 को प्रधानमंत्री हैदर अलएबादी के आदेश से शुरू हुआ है।